C 285/12
FI
Euroopan unionin virallinen lehti
14.8.2023
(27)
Päätöksen tekohetkellä Activision Blizzard ei lisensoi pelejään pelien suoratoistopalveluihin.
Komissio katsoo kuitenkin ensisijaisesti Activision Blizzardin sisäisten asiakirjojen perusteella, että jollei liiketoimea toteutettaisi, Activision Blizzard olisi todennäköisesti alkanut lisensoida pelejään pelien suoratoistopalveluihin, erityisesti niihin, jotka perustuvat buy-to-play -liiketoimintamalliin (eli alustat, jotka antavat käyttäjille mahdollisuuden suoratoistaa pelejä, jotka he ovat jo ostaneet digitaalisesta myymälästä).
(28)
Edellä esitetyn perusteella komissio katsoo, että Microsoft voisi menestyksekkäästi toteuttaa markkinoilta sulkemiseen tähtäävää strategiaa kilpailevia pelien suoratoistopalvelujen osalta tekemällä Game Pass Ultimatesta ainoan Activision Blizzardin pelejä tarjoavan pelien suoratoistopalvelun.
Komissio katsoo, että Activision Blizzardin pelit ovat tärkeä osa pelien suoratoistopalveluja, minkä vuoksi Activision Blizzardilla on markkinavoimaa konsolipelien kehityksessä ja julkaisussa.
Komissio toteaa, että osapuolten yhteenlaskettu markkinaosuus konsoli- ja PC-pelien kehityksestä ja julkaisusta jää vuonna 2022 saaduilla tuloilla alle 30 prosentin kynnysarvon.
Osapuolten osuus on kuitenkin suurempi joillakin mahdollisilla kapeammilla segmenteillä, erityisesti kun keskitytään pelien lajityyppeihin, kuten roolipeleihin ETA-alueella ja ammuntapeleihin maailmanlaajuisesti, ja kun tarkastellaan muita mittareita, kuten kuukausittaisia aktiivisia käyttäjiä tai peliaikaa.
Tässä suhteessa roolipelit ja ammuntapelit ovat erityisen houkuttelevia ja suosittuja, ja Activision Blizzard tarjoaa joitakin näiden lajityyppien menestyksekkäimpiä pelejä, mukaan lukien Call of Duty and World of Warcraft.
(29)
Liiketoimen jälkeen Microsoftilla olisi tekniset ja sopimusperusteiset valmiudet kieltää Activision Blizzardin pelit kilpailevista pelien suoratoistopalveluista ja julkaista ne suoratoistoon yksinomaan Game Pass Ultimate -palvelun kautta.
Tässä tapauksessa kilpailevilla pelien suoratoistopalveluilla ei olisi oikea-aikaisia ja tehokkaita vastastra­ tegioita.
Tämä johtuu pääasiassa siitä, että suosittujen sisältöjen laaja valikoima on keskeinen tekijä niiden kilpailukyvyn kannalta.
Muiden julkaisijoiden PC- ja konsolipelit eivät olisi tyydyttävä vaihtoehto sellaisen peliluettelon rakentamiseksi, jonka avulla kolmansien osapuolten pelien suoratoistopalvelut olisivat kilpailukykyisiä Game Pass Ultimate -palvelun kanssa, jos viimeksi mainittu tarjoaisi Activision Blizzardin pelejä yksinoikeudella.
(30)
Komissio katsoo myös, että Microsoftilla olisi motiivi sulkea kilpailevat PC- ja konsolipelejä suoratoistopalvelun kautta tarjoavat jakelijat markkinoilta.
Tämä johtuu pääasiassa siitä, että Activision Blizzardin pelien suuren suosion vuoksi markkinoilta sulkemiseen tähtäävä strategia lisäisi Game Pass Ultimate -palvelun suoratoisto­ toimintoa käyttävien pelaajien määrää.
Tällainen lisäys olisi todennäköisesti merkittävä myös Microsoftin toiminnan ominaispiirteiden ansiosta.
Microsoftin toiminnassa yhdistyvät muun muassa pelien suoratoistopalvelut, tilauspalvelut ja Windows PC-käyttöjärjestelmä.
Komissio katsoo, että tällaisesta markkinoilta sulkemiseen tähtäävästä strategiasta aiheutuvat tappiot olisivat vähäiset hyötyihin verrattuna.
(31)
Lopuksi komissio katsoo, että markkinoilta sulkemiseen tähtäävällä strategialla olisi merkittäviä vaikutuksia PC- ja konsolipelien jakelua koskevaan kilpailuun.
Pilvipelaaminen on nousussa, ja suoratoiston odotetaan muodostuvan tärkeäksi jakelukanavaksi.
Markkinoiden sulkemiseen tähtäävä strategia loisi esteitä kilpailevien pelien suoratoisto­ palvelujen pääsylle markkinoille tai niiden laajenemiselle.
Nämä palvelut eivät yleensä ole vertikaalisesti integroituneita, ja niiden olisi nojauduttava pienempään riippumattomien julkaisijoiden joukkoon.
Lisäksi pilvipelaaminen on suhteellisen pieni markkina kokonaismarkkinoihin verrattuna, mutta sen odotetaan kasvavan merkittävästi.
Lisäksi se on tärkeä innovoinnin lähde.
(32)
Sen vuoksi komissio katsoo, että liiketoimi estäisi olennaisesti tehokasta kilpailua PC- ja konsolipelien jakelumark­ kinoilla, koska sulautuman tuloksena syntyvä yritys jättäisi Activision Blizzardin pelit kilpailevien pelien suoratois­ topalvelujen ulkopuolelle.
4.3.
Monialakeskittymälle tunnusomaiset vaikutukset
(33)
Liiketoimi synnyttää monialakeskittymälle tunnusomaisia yhteyksiä Activision Blizzardin pelien ja Microsoftin Windows PC-käyttöjärjestelmän tarjonnan välille.
Tarkemmin sanottuna komissio katsoo markkinatutkimuksen tulosten perusteella, että Microsoft voisi liiketoimen jälkeen sulkea kilpailevia PC-käyttöjärjestelmien tarjoajia markkinoilta sitomalla Activision Blizzardin PC- ja konsolipelien suoratoiston Windowsiin.